73/2009 FORU DEKRETUA, urriaren 27ko Diputatuen Kontseiluarena. Honen bidez, onartu egiten da Gazteriaren Foru Erakunde Autonomoaren egitura organikoari eta funtzionamenduari buruzko arautegia. (INDARREAN DAGOEN TESTUA) 

Gazteriaren Foru Erakundea Arabako Foru Aldundiko Kultura Sailari atxikitako erakunde autonomo gisa sortu zen, ekainaren 20ko 22/1988 Foru Arauaren bidez. Erakunde horren xedea da Arabako Lurralde Historikoan gazteen prestakuntza alorrean Arabako Foru Aldundiari dagozkion helburuak betetzea, azaroaren 25eko 27/1983  Legeak, Autonomia Erkidego Osoko Erakundeen eta bertako Lurralde Historikoetako Foru Erakundeen arteko Harremanei buruzkoak, eskumenei dagokienez xedatzen duenaren ildotik. Hasiera batean Kultura Sailari atxikita egon arren legegintzaldiz legegintzaldi gauzak aldatzen joan dira, Foru Aldundiko sailen egitura eta antolaketa onartzerakoan dagokion diputatu nagusiak hartutako erabakia betez. Horrela bada, 2007-2011 legegintzaldian Gazteriaren eta Gizarte Sustapenaren Sailari atxiki zaio.


Urriaren 18ko 1701/1988 Foru Dekretuaren bidez, Gazteriaren Foru Erakundearen Antolaketa, Araubide eta Funtzionamenduaren Arautegia onartu zen. Arautegi horrek aipatutako foru arauak jasotzen zuen erregulazioa osatu eta arau horretan ez zeuden antolaketa, funtzio eta prozedurari buruzko arloak zehaztu zituen.


Azken urteetan Gazteriaren Foru Erakundeak izan duen administrazioko jardunak, eta sortu zenetik lortu duen esperientziak, haren antolaketa, araubide eta funtzionamenduaren arautegia eguneratzea eskatzen dute, betiere 22/1988 Foru Arauan zehaztutako legezko printzipioak errespetatuta. Eguneratze horrek, nahitaez, hainbat neurri zehaztu beharko ditu ohiko kudeaketa azkartzeko eta barne egitura argitzeko, bere eskumenen egikaritze egokiagoa lortze aldera. Horri dagokionez, Gazteriaren Foru Erakundearen izaera autonomoak eskatzen du, arrazoi praktikoak direla eta, bere unitate organikoei gehienezko eraginkortasuna ematea.

Gazteriaren Foru Erakundeak gauzatzen duen kudeaketaren beste funtsezko alderdi batzuek ezaugarri izan dute, orain arte, zehaztasunik eza eta gehiegizko zurruntasuna antolaketan, Herri Kontuen Euskal Epaitegiak urtero egiten dituen auditoretza txostenetan adierazi bezala; izan ere, aipatutako erakundeak Gazteriaren Foru Erakundearen egitura eta funtzionamendu arauak arrazionalizatu eta eguneratzeko gomendioa egin du, dagokion sailaren eta erakunde autonomoaren arteko eskumen banaketa argitze aldera. Beharrizan hori are handiagoa da Sektore Publikoko Kontratuei buruzko urriaren 30eko 30/2007 Legea indarrean sartu zenetik. Horri dagokionez, Foru Dekretu honek erakunde autonomoaren eremura daramatza Arabako Lurralde Historikoko Ekonomia eta Aurrekontu Araubideari buruzko abenduaren 18ko 53/1992 Foru Aginduak araututako printzipioak. Foru Dekretuak oinarrian hartzen du Erakundeko zuzendaritza organoek eta Foru Aldundiko organo exekutiboek, kontratuaren zenbatekoaren arabera, egiten duten eskumen banaketa.

Beste alde batetik, Inpugnazioen eta Errekurtsoen Araubide Juridikoari buruzko IV. kapitulua aldatu da. Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legetik hitzez hitz hartutako zenbait aurreikuspen, hain zuzen ere, kendu dira alferrikakoak izateagatik, eta Erakundearen antolaketaren barruan, eskumen araubidea eta ebazpenen izaera esleitzeko beharrezkoa dena bakarrik utzi da.


Azaldu ditugun egoera eta egitateek jatorrizko arautegia aldatu eta, Foru Dekretuaren bidez, beste bat egitea eskatzen dute. Arautegi berriak Gazteriaren Foru Erakundearen egitura eta funtzionamenduaren alderdi esanguratsuenak jasoko ditu, hori guztia, administrazioko teknika modernoaren eta egonkortasunaren ikuspuntutik.


Horregatik, Gazteriaren eta Gizarte Sustapenaren Saileko foru diputatu titularrak hala proposatuta eta Diputatuen Kontseiluak gaur bertan egindako bileran gaia aztertu ondoren, hauxe

XEDATU DUT:

Artikulu bakarra.- Gazteriaren Foru Erakundearen Arautegia onartzea. Arautegiaren testua foru dekretu honen eranskin gisa jasota dago.

XEDAPEN INDARGABETZAILEA


Indargabetu egiten da Gazteriaren Foru Erakundearen Antolaketa, Araubide eta Funtzionamenduaren Arautegia onartzen duen Diputatuen Kontseiluaren ekainaren 20ko 1701/1988 Foru Dekretua, Diputatuen Kontseiluaren abenduaren 14ko 179/1993 Foru Dekretua, Diputatuen Kontseiluaren abenduaren 5eko 117/1995 Foru Dekretuaren eta irailaren 28ko 127/1999 Foru Dekretua.


Halaber, indargabeturik gelditu dira foru dekretu honetan ezarritakoaren kontra doazen maila bereko edo apalagoko xedapenak.

AZKEN XEDAPENA

Foru dekretu hau ALHAOn argitaratzen den egunaren biharamunean sartuko da indarrean.

ERANSKINA

GAZTERIAREN FORU ERAKUNDEKO EGITURA ETA FUNTZIONAMENDU ARAUTEGIA

I. eranskinaren hasierako idazketa ekainaren 8ko Diputatuen Kontseiluaren 26/2010 Foru Dekretuaren bidez aldatu zen. Hona hemen hitzez hitz aipatutako eranskin horren jatorrizko idazketa baliogabetzen duen testua.

26/2010 FORU DEKRETUA, ekainaren 8ko Diputatuen Kontseiluarena. Honen bidez, aldatu egiten da Gazteriaren Foru Erakunde Autonomoaren egitura eta funtzionamendu arautegia. (ALHAO 67 zk., 2010/06/18, 7.489 or.)
Gazteriaren Foru Erakundea Arabako Foru Aldundiko Kultura Sailari atxikitako erakunde autonomo gisa sortu zen, ekainaren 20ko 22/1988 Foru Arauaren bidez. 
Urriaren 18ko 1701/1988 Foru Dekretuaren bidez, Gazteriaren Foru Erakundearen Antolaketa, Araubide eta Funtzionamenduaren Arautegia onartu zen. Arautegi horrek aipatutako foru arauak jasotzen zuen erregulazioa osatu eta arau horretan ez zeuden antolaketa, funtzio eta prozedurari buruzko arloak zehaztu zituen.
Azken urteetan Gazteriaren Foru Erakundeak izan duen administrazioko jardunak, eta sortu zenetik lortu duen esperientziak, haren antolaketa, araubide eta funtzionamenduaren araudia eguneratzea eskatzen zuten, beti ere, 22/1988 Foru Arauan zehaztutako legezko printzipioak errespetatuz.
Hori dela eta, Diputatuen Kontseiluaren 2009ko urriaren 27ko 73/2009 Foru Dekretuaren bidez, Gazteriaren Foru Erakundearen egitura eta funtzionamendu arautegia onartu zen, haren funtzionamendua eguneratu eta antolatzen zuena.
Arautegi horretan dagoeneko aipatzen ziren Gazteriaren Foru Erakundeak, sortu zenetik agintaldi ezberdinetan zehar izandako atxikipen multzoa, eta arrazoi horrengatik Arautegian testuaren formula orokor bat erabili zen. Hau da, erakunde autonomoa Sail zehatz batera atxikita azaltzea ekidin zen. Modu horretan, Foru Aldundiaren sailen egitura eta antolaketa aldatuta ere, ez litzateke zertan arautegia aldatu. Formula horri jarraituz, hauxe esan zen: Gazteriaren Foru Erakundea gazteriaren alorrean eskumena duen sailera atxikita egongo dela.
Aitzitik, aurreikuspen hori egin arren, ikusi da Arautegiaren 4.2 artikuluan oraindik Gazteria eta Gizarte Sustapenaren Saila aipatuta dagoela. Hortaz, testu osoan irizpide bera mantentze aldera, komeni da aurreko paragrafoan aipatutakoaren ildotik artikulu hori aldatzea.
Halaber, arautegi beraren 4.2 artikuluan Gazteriaren Foru Erakundearen Administrazio Kontseiluaren kideen osaketari aipamena egiten zaio eta, horren arabera, kide horietako bat Gazteriaren Foru Erakundea atxikita dagoen Sailaren diputatu titularra da. Hala ere, ez da jasotzen horrek berarekin dakarrela lehendakari izatea, zinez, lehendakariak foru diputatua izan behar du eta.
Horregatik, egokiena da Administrazio Kontseiluaren lehendakaritza esleitzeari buruzko argibideak ematea eta jasotzea lehendakaria izango dela kasu bakotizean Sailaren titularra dena.
Azkenik, Foru Dekretua argitaratu ondoren, artikuluak zenbatzerakoan akats bat egin zela ikusi zen, izan ere, 12.artikuluaren hurrengoa 21.artikulua zen. Beraz, beharrezkoa da arautegia berriro zenbatzea ondorio egokiak izan ditzan. 
Horiek horrela, Ekonomia Jardueren eta Deszentralizatutako Zerbitzu Juridikoen Jarduerari buruzko urriaren 30eko 15/1987 Foru Arauak 7. artikuluan xedatutakoaren harira Arabako Foru Aldundiaren Antolaketari, Funtzionamenduari eta Lege Araubideari buruzko abenduaren 18ko 52/1992 Foru Arauak 8. artikuluan xedatutakoa kontuan hartu, eta Kontuhartzailetza Zerbitzuaren ezinbesteko eta aldez aurretiko txostena eskatu da.
Hori guztia kontian hartuta, Gazteriaren Foru Erakundearen Administrazio Kontseiluak 2010eko maiatzaren 20ean egindako bileran adostu zuen Diputatuen Kontseilu honi zera proposatuko ziola: Diputatuen Kontseiluaren urriaren 27ko 72/2009 Foru Dekretuaren bidez onartutako Gazteriaren Foru Erakunde Autonomoaren egitura eta funtzionamendu arautegiaren aldaketa onartzea.
Horregatik guztiagatik, Gazteriaren Foru Erakundearen Administrazio Kontseiluak hala proposatuta eta Diputatuen Kontseiluak gaur bertan egindako bileran aztertu ondoren, hauxe
XEDATU DUT
Lehenengoa.- Diputatuen Kontseiluko urriaren 27ko 73/2009 Foru Dekretuaren bidez onartutako Gazteriaren Foru Erakunde Autonomoaren egitura eta funtzionamendu arautegiaren aldaketa onartzea eranskineko testuarekin bat eginda.
Bigarrena.- Ebazpen hau ALHAOn argitaratzea.
Eranskina

GAZTERIAREN FORU ERAKUNDEKO EGITURA ETA FUNTZIONAMENDU ARAUTEGIA
I. KAPITULUA

GAZTERIAREN FORU ERAKUNDEAREN IZAERA ETA ESKUMENAK
1. artikulua.- Erakundearen izaera.
1. Gazteriaren Foru Erakundea (GFE) erakunde autonomo bat da, gazteriaren alorrean eskumena duen Arabako Foru Aldundiaren sailera atxikita dagoena. Nortasun juridiko propioa eta jarduteko gaitasun osoa du. Foru eskumena duten gazteriaren arloko jarduerak kudeatzen ditu Arabako Lurralde Historikoko eremuan, edonola ere beste herri administrazio batzuei ere eskumenak egotzi ahal zaizkie arlo honetan.

2. Gazteriaren Foru Erakundea, ekainaren 20ko 22/1988 Foru Arauan, foru dekretu honetan eta aplikagarri diren gainerako foru arauetan jasotako xedapenen bidez arautuko da; nolanahi ere, Estatuko eta Autonomia Erkidegoko lege osagarri edo ordezkoak xedatutakoa ere izango da aplikagarri.

3. Gazteriaren Foru Erakundeak bere eskumenak Arabako Foru Aldundiko gainerako organoen eskumenak errespetatuta egikarituko ditu, eta batez ere, gazte-gaietarako sailarenak.

2. artikulua.- Gazteriaren Foru Erakundearen helburuak.
Arabako Lurralde Historikoko gazteen prestakuntza eta sustapen osoarekin zerikusia duten mota guztietako jarduerak antolatzea, kudeatzea, ematea eta gauzatzea dira Gazteriaren Foru Erakundearen xedeak, halaxe jasotzen baitu Autonomia Erkidegoko Osoko Erakundeen eta beren Lurralde Historikoetako Foru Erakundeen arteko Harremanei buruzko azaroaren 25eko 17/1983 Legeak, zehaztutako eskumenen barruan.
II. KAPITULUA

GFE-REN ZUZENDARITZA ORGANOAK
3. artikulua.- Zuzendaritza organoen zerrenda.
Gazteriaren Foru Erakundeko zuzendaritza organoak hauek izango dira, ekainaren 20ko 22/1988 Foru Arauan xedatutakoaren arabera:
· Administrazio Kontseilua
· Zuzendaritza-kudeatzailetza
1. ATALA. ADMINISTRAZIO KONTSEILUA.
4. artikulua.- Izaera eta Osaera.
1. Administrazio Kontseilua Gazteriaren Foru Erakundeko gobernu-organoa da eta berari dagokio erakundearen goi mailako ordezkaritza, kudeaketa eta administrazioa; beti ere, ekainaren 20ko 22/1988 Foru Arauaren 5. artikuluan jasotako eskumenen barruan.
2. Administrazio Kontseiluaren lehendakaria gazteriaren alorrean eskumena duen Saileko diputatu titularra izango da. Horrez gain, Diputatuen Kontseiluak kasu bakoitzean ezarriko dituen hainbat kide ere izango ditu, Diputatuen Kontseiluaren erabaki bidez izendatuko direnak.
3. Gazteriaren Foru Erakundeko Administrazio Kontseilua kide anitzeko organoa da. Foru Dekretu honetan, eta ezargarri den gainerako foru legeetan, berariaz aurreikusi ez den guztirako, ordezko izaeraz, azaroaren 26ko Herri Administrazioen Araubide Juridikoaren eta Administrazio Prozedura Erkidearen 30/1992 Legearen II. Tituluko II. Kapituluan (urtarrilaren 13ko 4/1999 Legeak aldatua) xedatutakoari jarraituko zaio.
4. Kontseiluko edozein kidek, lehendakariaren adostasuna badu, Administrazio Kontseiluko bileretara deitu ditzake Gazteriaren Foru Erakundeko administrazio unitateetako arduradunak, baita Arabako Foru Aldundikoak, erakunde autonomoetakoak, mendeko sozietateetakoak edo Aldundiak partaidetza duen sozietateetako arduradunak ere. Horretarako, arduradun horiek Kontseiluaren bileretan aztertuko diren gaiei buruzko informazioa edo berariazko prestakuntza izan beharko dute.
Administrazio unitateetako arduradunak, Administrazio Kontseiluari, bilera horretara deitzeko xede izan den gaiaren inguruko informazioa ematera mugatuko dira.
5. Administrazio Kontseiluko bileretara joaten diren pertsona guztiek, kontseiluko kide izan zein ez, organoaren eztabaidak isilpean gordetzeko betebeharra dute; gero, bilera bakoitzaren aktetan zehazpenak agertu behar badira ere.
6. Administrazio Kontseiluaren funtzionamendua, bilerei eta erabakiak hartzeari dagokionez, ekainaren 20ko 22/1988 Foru Arauaren 6. artikuluan xedatutakoari jarraituz arautuko da.
5. artikulua.- Barne egitura.
1. Gazteriaren Foru Erakundeko Administrazio Kontseiluko lehendakariari eskumen hauek dagozkio:
a) Kide anitzeko organoaren ordezkaritza, beste erakunde batzuekin izandako harremanetan, erakunde horiek publikoak zein pribatuak izan.
b) Kontseiluko bileren deialdia egitea eta horiek zuzentzea, ekainaren 20ko 22/1988 Foru Arauaren 6. artikuluan zehaztutakoaren arabera.
c) Kide anitzeko organoak hartutako erabakien gauzapen egokia zaintzea eta idazkariak egindako erabakien egiaztagiriak bere onespenarekin onartzea.
d) Erakunde autonomoaren aurrekontuaren kontura egin behar diren ordainketak agintzea.
e) Administrazio Kontseiluaren lehendakariaren izatearekin batera doazen gainerako eskumenak egikaritzea, eta kide anitzeko organoak berak baimendutako edo eskuordetutako egintzak gauzatzea.
2. Administrazio Kontseiluak bere kideen artean bat hautatuko du lehendakariorde gisa jarduteko. Bere eginkizunak izango dira organoaren lehendakariak dauzkanak, hori ez dagoenean, gaixorik dagoenean edo kargua hutsik dagoenean, eta kontseiluak berak baimendu edo eskuordetu dion beste edozein egintza.
3. Bileretan, Administrazio Kontseiluko idazkari eginkizunak izango ditu Gazteriaren Foru Erakundeko zuzendari-kudeatzaile izendatu denak; horrek hitza izango du baina botorik ez. Gazteriaren Foru Erakundeko zuzendari-kudeatzailea ez badago, gaixorik badago edo kargua hutsik badago, lehendakariak idazkariaren lanak bere gain hartu ahal izango ditu, edo Kontseiluko edozein kideri horiek agindu, bileretan jarraipena bermatze aldera.
Idazkariak Kontseiluaren bilera bakoitzaren akta egin beharko du eta, gutxienez, honako gai hauek jaso beharko ditu:
· Bileraren urtea, hila, eguna eta ordua.
· Bilerara joan diren kideen izen-abizenak.
· Bilera ohikoa ala berezia izan den.
· Zein gai aztertu den eta horiei buruz hartu diren erabakiak.
Idazkariak kide anitzeko organoak hartutako erabakien egiaztagiriak egin ahal izango ditu, lehendakariaren baimenarekin.
6. artikulua.- Kontseiluaren eskuordetzeak.
1. Administrazio Kontseiluak bere kideren baten alde eskumenak edo izenpea eskuordetzen duenean, hori arautzeko azaroaren 26ko Herri Administrazioen Araubide Juridikoaren eta Administrazio Prozedura Erkidearen Legearen 13. eta 16. artikuluetan xedatutakoari jarraituko zaio.
2. Eskumenak eskuordetzeko Kontseiluko kideen gehiengo osoaren aldeko botoak beharko dira. Izenpea eskuordetzeko, ordea, nahikoa izango da Kontseiluko kideen gehiengo soilaren aldeko botoa.
7. artikulua.- Kontseiluaren funtzionamendua.
1. Administrazio Kontseilua hilero bilduko da ohiko izaeraz; ezohiko bilerak, berriz, premia dela eta, halakorik eskatuko luketen gaiak tratatzeko egin ahal izango dira. Administrazio Kontseiluko edozein kidek ezohiko bilera egitea eskatu ahal izango dio lehendakariari; hala ere, lehendakariari dagokio proposamenaren arrazoiak balioestea eta horren inguruan erabakitzea.
2. Kontseiluaren lehendakariak egingo du bilerarako deia, gutxienez, bilera eguna baino bi egun baliodun lehenago. Deialdiarekin batera gai zerrenda emango da.
3. Ezingo da Kontseiluaren bilerarik egin lehendakari lanetan diharduen pertsonarik gabe edo, hori ezean, lehendakariorderik gabe. Dena dela, bileretan, gutxienez, kideen erdia egon beharko da.
4. Bildutako Kontseiluko kideen gehiengo soilaren aldeko botoaz hartuko dira Administrazio Kontseiluaren erabakiak; nolanahi ere, Foru Dekretu honetako 6.2 artikuluan xedatutakoa ere kontuan izan beharko da.
Lehendakariak, edo hori ez badago, lehendakariordeak, kalitatezko botoa izango du, erabakiak hartzerakoan Kontseiluan gertatzen diren berdinketak ebazteko.
8. artikulua.- Administrazio Kontseiluaren eskumenak.
Ekainaren 20ko 22/1988 Foru Arauaren 5 artikuluan ezarritakoaren arabera, Gazteriaren Foru Erakundeko Administrazio Kontseiluak honako eskumenak izango ditu:
a) Gazteriaren Foru Erakundearen mendeko zerbitzuak eta zentroak ikuskatzea.
b) Erakunde Autonomoaren jarduera programak onartzea eta horien oinarrizko printzipioak eta jarduera ildoak zehaztea.
c) Erakunde Autonomoak egindako jardueren urteko memoria onartzea, gero Arabako Foru Aldundiari bidaltzeko.
d) Gazteriaren Foru Erakundearen aurrekontu aurreproiektua onartzea. Aurreproiektu hori Diputatuen Kontseilura bidali beharko du, Arabako Lurralde Historikoaren aurrekontu proiektuarekin batera izapidetu dadin.
e) Ekitaldi bakoitzean, erakunde autonomoaren likidazio-proposamena eta aurrekontu-itxiera onartzea.
f) Gastuak baimendu, xedatu eta agintzea, baita Gazteriaren Foru Erakundearen izenean betebehar ekonomikoak hartzea ere; hori guztia, aurrekontuei buruz indarrean dagoen foru legerian eta foru dekretu honetan zehaztutakoaren arabera arautuko da.
g) Gazteriaren Foru Erakundeak ematen dituen zerbitzuen antolaketari, funtzionamenduari eta araubideari buruzko arauak eta argibideak onartzea; nolanahi ere, gero Diputatuen Kontseiluaren aurrean edo Arabako Biltzar Nagusien aurrean izapidetu ahal izango dira proiektu arautzaile edo arauzko proiektu gisa.
h) Erakunde Autonomoaren aurrekontuaren kontura finantzatu diren zerbitzu publikoen zuzeneko edo zeharkako kudeaketa zehaztea.
i) Edozein kontratazio prozeduraren oinarriak eta espedienteak onartzea, Herri Administrazioen Kontratuei buruzko Legeak xedatutakoaren arabera eta, beti ere, Gazteriaren Foru Erakundeko kontratazio organoei esleitutako ahalmenak kontuan hartuta.
j) Dirulaguntzak arautzen dituzten oinarriak eta deialdiak onartzea.
k) Erakunde Autonomoak erakunde pribatuekin izenpetutako lankidetza hitzarmenak onartzea, hala badagokio; alabaina, Diputatuen Kontseiluari horri buruzko informazioa eman beharko dio.
l) Lanpoltsak sortzea eta horien araudia onartzea, Erakunde Autonomoan aldi baterako zerbitzuak eman ahal izateko.
m) Gazteriaren Foru Erakundearen proposamenak, Diputatuen Kontseiluak onartu behar dituenean, hari aurkeztea. Besteak beste, hauek aurkeztu beharko dizkio:
· arauen aurreproiektuak,
· Gazteriaren Foru Erakundearen egitura organikoan egindako aldaketak,
· beste erakunde publiko batzuekin dituzten eskumen-gatazkak,
· Erakunde Autonomoaren Lanpostuen Zerrenda eta horren aldaketak,
· Erakunde Autonomoaren Enplegu Publikoaren Eskaintza,
· - Enplegu publikoan sartzeko, bai Gazteriaren Foru Erakundeko funtzionario gisa, bai lan kontratuko langile gisa, deialdien oinarriak eta lanpostuak hornitzeko lehiaketetarako oinarriak,
· Erakunde Autonomoko langileen lan-baldintzak,
· Gazteriaren Foru Erakundeari atxikitako eraikinen, edo etorkizunean atxiki ahal izango direnen, obra, zaharberritze eta eraikitze proiektuak.
n) Gazteriaren Foru Erakundeko gobernuarekin, kudeaketarekin edo administrazioarekin zerikusia duen gainerako edozein funtzio; baldin eta Arabako Foru Aldundiko organoei erreserbatuta ez badago, eta Erakunde Autonomoaren zuzendari-kudeatzaileari berariaz esleitu ez bazaio.
2. ATALA. ZUZENDARITZA-KUDEATZAILETZA
9. artikulua.- Organoaren izaera.
1. Gazteriaren Foru Erakundearen Zuzendaritza-Kudeatzailetzari dagokio estatutu honetako 2. artikuluan zehaztutako helburuak betetzeko Erakunde Autonomoak garatu behar dituen jardueren plangintza, betearazpena eta kontrola.
2. Zuzendaritza-Kudeatzailetzak Gazteriaren Foru Erakundearen legezko ordezkaritza arrunta du eta horren kudeaketa exekutiboaren ardura duen organoa da, beti ere, Administrazio Kontseiluak dituen eskumenak kontuan hartuta.
3. Zuzendari-kudeatzailea izendatzeko eta kargutik kentzeko, ekainaren 20eko 22/1988 Foru Arauaren 7.1. artikuluan zehaztutakoari jarraituko zaio.
4. Hori guztia gorabehera, zuzendari-kudeatzaile izendatu den pertsonaren eta Erakunde Autonomoaren arteko harreman juridikoa, Aldundiko Goi Karguen eta Behin-Behineko Langileen Erregimena arautzen duen Foru Araudian ezarritakoaren araberakoa izango da.
10. artikulua.- Zuzendaritza-Kudeatzailetzaren eskumenak.
Ekainaren 20ko 22/1988 Foru Arauaren 7. artikuluan ezarritakoaren arabera, Gazteriaren Foru Erakundeko Zuzendaritza-Kudeatzailetzak bere eskumenak Administrazio Kontseiluaren pean egikarituko ditu. Honako eskumen hauek izango ditu:
a) Estatutu honetako 2. artikuluan jasotako helburuak betetzeko, Administrazio Kontseiluak onartutako erabaki, plan eta programak betearaztea eta garatzea.
b) Gazteriaren Foru Erakundearen aurrekontu aurreproiektua egitea eta hori Administrazio Kontseiluari aurkeztea.
c) Erakunde Autonomoak egindako jardueren urteko memoria egitea eta hori Administrazio Kontseiluari aurkeztea.
d) Erakunde Autonomoaren jarduerak sustatzea, eta, hala badagokio, estatutu honetako 2. artikuluan zehaztutako helburuen lorpena eraginkorragoa izateko, Administrazio Kontseiluari neurri eta erabaki egokiak proposatzea.
e) Gazteriaren Foru Erakundearen mendeko zerbitzuen kudeaketa kontrolatzea.
f) Gazteriaren Foru Erakundearen egitura organiko osoa koordinatzea.
g) Langile politika ezartzea eta zuzeneko burutza gauzatzea; nolanahi ere, hurrengo artikuluan funtzio publikoari buruz xedatutakoa ere kontuan hartu beharko da.
h) Administrazio Kontseiluan idazkari eginkizunak betetzea; hala ere, kide anitzeko organoan hitza izango du baina botorik ez.
i) Administrazio Kontseiluak, lehendakariaren edo lehendakariordearen bidez, eskuordetutako funtzioak betetzea.
j) Administrazio prozedurak lehen auzialdian ebaztea; prozedura horien bidez Gazteriaren Foru Erakundeko gizarte baliabideen eskaerak izapidetzen badira, eta baldin eta Arabako Foru Aldundiko Gizarte Gaietarako Saileko organoek ez badute horren gaineko eskumenik.
k) Lan arloko auzibidearen edo administrazioarekiko auzibidearen aurretiko administrazio erreklamazioak ebaztea; Erakunde Autonomoko Zuzendaritza-Kudeatzailetzak hartutako ebazpen edo egintzetan baldin badute oinarria, eta indarrean dagoen prozesuei buruzko legeria kontuan hartuta.
3. ATALA.- XEDAPEN KOMUNAK
LANGILEAK.
11. artikulua.- Administrazio Kontseiluko lehendakariak langileen gaietan dituen eskumenak.
Gazteriaren Foru Erakundeko Administrazio Kontseiluko lehendakariak eskumen hauek izango ditu, Erakunde Autonomoari atxikita dauden langileei dagokienez:
a) Aldi baterako zerbitzuak emateko hautaprobetako oinarriak, programak eta edukiak onartzea; eta baita proba horien deialdia egitea ere.
b) Erakunde Autonomoko funtzionarioentzat gordeta dauden lanpostuak betetzeko hautaketa prozesuen deialdia eta oinarriak onartzea; bere ardura izango da, baita ere, prozedura horiek ebaztea.
c) Zerbitzuaren eraginkortasuna hobetuko duten eta Gazteriaren Foru Erakundeko langileen lan sustapena bultzatuko dituzten neurriak eta ekimenak sustatzea, koordinatzea, eta hala badagokio, gauzatzea.
d) Diputatuen Kontseiluari urtero, funtzio publikoan eskumena duen Arabako Foru Aldundiko sailarekin batera, honakoa proposatzea: Erakunde Autonomoko langileen ordainsariak eta soldata-baldintzak aplikatzea, Arabako Lurralde Historikoaren aurrekontu orokorretara eransteko, hala badagokio.
e) Erakunde Autonomoko Langile Erregistroko funtzionamendu arauak ezartzea.
f) Erakunde Autonomoak langileen ordezkariekin gauzatu behar duen negoziazio kolektiboan izango duen ordezkaritza zehaztea; baita gainerako administrazioetako funtzio publikoko gaietan organo eskudunen aurrean izango duena ere.
g) Erakunde Autonomoaren aurrekontuan egin diren aldaketen edo transferentzien berri ematea Administrazio Kontseiluari, aurrekontu kudeaketari buruz indarrean dagoen foru legerian xedatutakoari jarraituz.
12. artikulua.- Langileen gaietan Zuzendaritza-Kudeatzailetzak dituen eskumenak.
Gazteriaren Foru Erakundeko Zuzendaritza-Kudeatzailetzak eskumen hauek izango ditu, Erakunde Autonomoari atxikita dauden langileei dagokienez:
a) Arabako Foru Aldundian funtzio publikoko eskumenak dituen Sailarekin batera, Diputatuen Kontseiluan gai hauei buruzko araugintzarako ekimenaren erabilera proposatzea: enplegu publikoko eskaintza, lanpostuen zerrenda, aurrekontu plantila eta, oro har, Erakunde Autonomoko langileen erregimen juridikoaren inguruan proiektuak eta xedapenak egitea.
b) Lan-poltsak eratu eta handitzeko deialdiak egin eta ebaztea, lanpostuak aldi batez betetzeko.
c) Enplegu publikoko eskaintzaren, eta orokorrean, hautapen, horniketa eta barne sustapeneko prozeduren irizpideak zehaztea; hala ere, kontuan izango da aurreko artikuluko a), b) eta c) letretan xedatutakoa.
d) Aldi baterako lan kontratuak formalizatzea.
e) Lan kontratuko langileekin izenpetutako kontratuen amaiera eta etetea aitortzea, hala badagokio, eta beti ere, indarrean dagoen lan arloko legerian zehaztutakoaren arabera.
f) Erakunde Autonomoko langileen bateragarritasuna baimentzea edo ezeztatzea, bai arlo publikoan bigarren lanpostu, kargu edo jarduera bat gauzatzeko, bai administrazio publikotik kanpo, edozein kargu, lanbide edo jarduera pribatu gauzatzeko.
g) Lizentziak eta baimenak onartzea eta, hala badagokio, ematea
h) Erakunde Autonomoari atxikitako langileen diziplina espedienteak ebaztea.
i) Erakunde Autonomoko langileen lan-baldintzak arautzen dituzten erabakietan jasotako gizarte onurak onartzea.
j) Erakunde Autonomoaren soldata politika eta ordainketa eredua diseinatu eta aplikatzea, aurreko artikuluko d) letran xedatutakoa kontuan izanda.
k) Erakunde Autonomoko langileen lanpostuak baloratzeko prozesuak zuzentzea.
l) Administrazio publikoetan egindako zerbitzu aldia egiaztatzea, hirurtekoak zenbatze aldera.
m) Produktibitate osagarrien banakako zenbatekoak eta aparteko zerbitzuen ordainsariak esleitzea, Diputatuen Kontseiluak, edo hala badagokio, Gazteriaren Foru Erakundeko Administrazio Kontseiluak, zehaztutako irizpideei jarraituz.
n) Langileentzako urteko prestakuntza planak onartzea, baita Erakunde Autonomoaren langileen edozein prestakuntza ekintza baimentzea ere.
o) Gazteriaren Foru Erakundeko Langileen Erregistroko funtzionamendu arauak zehaztea; hala ere, aurreko artikuluko f) letran xedatutakoa kontuan izan beharko da.
p) Langileen alorreko ikuskaritza orokorra egitea Gazteriaren Foru Erakundean.
q) Erakunde Autonomoko langileei eragiten dien administrazioko edo lan arloko gorabeherak izapidetzeko eta ebazteko prozedura zehaztea, lanari buruz indarrean dagoen legerian xedatutakoaren arabera.
r) Funtzio publikoan eskumena duen Arabako Foru Aldundiko sailarekin batera, Erakunde Autonomoko langileen ohiko kudeaketari aplikatzeko irizpideak zehaztea, eta horien ezarpena gainbegiratzea.
s) Oro har, langileei buruz indarrean dagoen legeria betetzen dela zaintzea. Horretarako, behar diren neurriak hartuko ditu edo Administrazio Kontseiluko lehendakariari proposatuko dizkio. Halaber, Erakunde Autonomoko langileen inguruan indarrean dagoen legeriak esleitzen dizkion gainerako funtzioak egikaritzea; hori guztia, hala ere, ez da eragozpen izango aurreko artikuluko f) letra ezartzeko.
III. KAPITULUA
GAZTERIAREN FORU ERAKUNDEAREN EKONOMIA ETA FINANTZA ARAUBIDEA.
13. artikulua.- Aurrekontu Autonomia.
1. Erakunde Autonomoa den heinean, Gazteriaren Foru Erakundeak aurrekontu propioa izango du, lurralde historikoaren aurrekontu orokorretan erantsiko bada ere.
2. Gazteriaren Foru Erakundeko aurrekontua arau hauetan zehaztutakoari jarraituz gauzatuko da: Arabako Lurralde Historikoko Ekonomia eta Aurrekontu Erregimenari buruzko abenduaren 18ko 53/1992 Foru Arauari, eta ekonomia jardueren kudeaketari eta deszentralizatutako foru zerbitzu publikoei buruzko urriaren 30eko 15/87 Foru Arauari.
3. Gazteriaren Foru Erakundeko zuzendaritza organoek dauzkaten eskumenak erabat errespetatuz, Arabako Foru Aldundiak Erakunde Autonomoaren gainean zaintza ahalmenak egikaritu ahal izango ditu, aurrekontu ekitaldi bakoitzerako politika orokorreko jarraibideak adierazi ahal izango dizkio eta finantza eta kontabilitate kontrola ezarri ahal izango dio.
14. artikulua.- Ekonomiaren eta kontabilitatearen kudeaketa.
1. Gazteriaren Foru Erakundeko ekonomia eta kontabilitate kudeaketa Arabako Lurralde Historikoko Ekonomia eta Aurrekontu Erregimenari buruzko abenduaren 18ko 53/1992 Foru Arauan eta kontabilitate publikoari buruz indarrean dagoen legerian jasotako xedapenetara egokituko da.
2. Zuzendaritza-Kudeatzailetzak aurrekontu gaietan eskumena duen Arabako Foru sailari kontabilitateari buruzko informazioa eman beharko dio, bi erakundeen aurrekontu jarraipena egitea ahalbidetzen duen informazioa, alegia.
15. artikulua.- Gazteriaren Foru Erakundearen finantza baliabideak.
Gazteriaren Foru Erakundeak honako finantza baliabideak izango ditu bere helburuak betetzeko:
a) Arabako Foru Aldundiak Erakunde Autonomoari atxiki dizkion ondasun eta eskubideetatik eratorritako etekinak.
b) Arabako Foru Aldundiak, lurralde historikoko aurrekontu orokorren kontura, emandako dirulaguntza eta transferentziak.
c) Europar Batasunak, Estatuko Administrazio Orokorrak, Euskal Autonomia Erkidegoak, Lurralde Historikoko udalerriek edo bestelako erakunde edo pertsonek, publikoak zein pribatuak izan, emandako dirulaguntzak edo egindako ekarpenak.
d) Gazteriaren Foru Erakundeak ematen dituen zerbitzuen erabiltzaileek ordaindutako kuotak, tasak eta prezio publikoak.
e) Erakunde Autonomoari esleitutako beste edozein baliabide.
16. artikulua.- Gazteriaren Foru Erakundeko gastuak baimentzeko, xedatzeko eta agintzeko eskumena duten organoak.
1. Gazteriaren Foru Erakundearen ohiko kudeaketa errazte aldera, gastua baimentzeko, xedatzeko eta agintzeko ahalmenak organo hauen artean banatuko dira, zenbatekoaren arabera:

· Zuzendaritza-Kudeatzailetzaren alde, foru diputatuei gastua baimentzeko eta xedatzeko aurrekontua gauzatzeari buruzko foru arauek ezarritako zenbatekoa baino gehiago ez bada eragiketa bakoitzeko zenbatekoa. 

· Administrazio Kontseiluko Lehendakaritzaren alde, eragiketaren zenbatekoa aurreko atalean aipatutakoa baino handiagoa bada, baina ez bada diputatu nagusiari gastua baimentzeko eta xedatzeko aurrekontua gauzatzeari buruzko foru arauek ezarritako zenbatekoa baino gehiago. 

· Administrazio Kontseiluaren alde, Diputatuen Kontseiluari gastua baimentzeko eta xedatzeko aurrekontua gauzatzeari buruzko foru arauek ezarritako zenbatekoa baino gehiago bada eragiketa bakoitzeko zenbatekoa.
2. Hala ere, ez da Gazteriaren Foru Erakundeko organoen eskumena izango erakunde autonomo horri atxikita dagoen ondareari eragiten dioten obren ondasun edo zerbitzuak kontratatzeko gastua baimentzea, xedatzea eta agintzea, baldin eta indarrean dagoen legeriaren arabera, eskumen hori zuzenean Arabako Foru Aldundiari badagokio.
3. Aurrekoa gorabehera, Gazteriaren Foru Erakundeko organoek edozein kontratu egin aurretik, Diputatuen Kontseiluak horren gaineko ezagutza eta aurretiko baimena eskatu ahal izango die. Halaber, Erakunde Autonomoko Administrazio Kontseiluko lehendakariaren bitartez, kontratua egin aurretik, kontratazio organoek Diputatuen Kontseiluari horri buruzko iritzia eskatu ahal izango diote.
Diputatuen Kontseiluak Gazteriaren Foru Erakundeari dagokion kontratu bat egitea baimentzen duenean, gerta daitezkeen aldaketak ere, kontratua suntsiarazteko arrazoi badira, baimendu beharko ditu, eta baita suntsiaraztea bera ere.
17. artikulua.- Kontu korronteetan gordailututako funtsak erabiltzea
Kontu korronteetan gordailututako funtsak erabili ahal izateko, bi pertsonen sinadura mankomunatua behar da; horietako bat Administrazio Kontseiluko edo Zuzendaritza-Kudeatzailetzako lehendakariarena izango da, eta bestea, Zuzendaritza-Kudeatzailetzak adierazitakoarena, betiere Gazteriaren Foru Erakundeko lan kontratupeko langilea edo funtzionarioa dela bermatuta.
IV. KAPITULUA
INPUGNAZIOEN ETA ADMINISTRAZIO ERREKURTSOEN ARAUBIDE JURIDIKOA
18. artikulua.- Erakunde Autonomoaren administrazio egintzen aurkako errekurtsoak.
Gazteriaren Foru Erakundeko zuzendaritza organoek emandako administrazio egintzen aurka Herri Administrazioen Lege Araubidearen eta Administrazio Prozedura Erkidearen azaroaren 26ko 30/1992 Legeak, urtarrilaren 13ko 4/1999 Legeak aldatutakoak, ezarritako administrazio errekurtsoak jarri ahal izango dira, bertan jasotako moduan eta epeetan.
19. artikulua.- Gora jotzeko errekurtsoa
Gazteriaren Foru Erakundearen Zuzendaritza-Kudeatzailetzak emandako administrazio egintzen aurka, egintzak behin betikoak ez badira, gora jotzeko administrazio errekurtsoa jarri ahal izango zaio Erakunde Autonomoaren Administrazio Kontseiluari.
20. artikulua.- Administrazio bidea amaitzen duten egintzak
Zuzendaritza organoen egintza hauek administrazio bidea amaitzen dute:
· Gazteriaren Foru Erakundeko Administrazio Kontseiluak edo lehendakariak emandako ebazpenak,
· Zuzendaritza-Kudeatzailetzak langileen arloan emandako ebazpenak.
21. artikulua.- Administrazio Zuzenbideari lotuta ez dauden egintzen aurkako erreklamazioak.
Zuzenbide zibil nahiz lan zuzenbideko jurisdikzioetan akzioak egikaritu baino lehen egiten diren administrazio erreklamazioak, Gazteriaren Foru Erakundeko Administrazio Kontseiluari egingo zaizkio. Estatutu honetako 6. artikuluaren bigarren paragrafoan zehaztutakoaren arabera, Administrazio Kontseiluak errekurtso horiek ebazteko gaitasuna lehendakariari edo Lehendakariordeari eskuorde diezaioke.
� Jatorrizko testua (ALHAO 129 zk., 2009/11/11). Ekainaren 8ko Diputatuen Kontseiluaren 26/2010 Foru Dekretuaren bidez I. Eranskinean egindako aldaketa jasotzen du. Foru Dekretu hori 2010/06/18ko ALHAOn (67 zk.) argitaratu zen.

